2 gesoekte misdadigers vasgetrek in die Karoo | Netwerk24
Deur Alzane Narrain 24 Augustus 2019 20:42
Polisiebeamptes deursoek ’n verdagte voertuig wat hulle voorgekeer het. Foto: VERSKAF
Die polisie het twee vermeende misdadigers in Laingsburg in die Karoo vasgetrek in ’n misdaadvoorkomingspatrollie.
Beamptes het die twee mans, onderskeidelik 33 en 35 jaar oud, Saterdagmiddag vasgetrek. Hulle het verskeie vuurwapens by hulle gehad en word verbind met ’n string misdade in Gauteng, Limpopo en Noordwes.
Volgens brig. Novela Potelwa, ’n polisiewoordvoerder, het die beamptes ’n verdagte voertuig opmerk.
Hulle het die voertuig met Gautengse nommerplate voorgekeer en deursoek.
Daar is beslag gelê op drie vuurwapens waarvan die reeksnommers afgekrap is, ’n vuurwapen waarvan die wettige eienaar dood is, en verskeie patrone.
Hulle sal Maandag in die landdroshof op Laingsburg verskyn op aanklagte van die besit van onwettige vuurwapens en ammunisie.
Lt.genl. Sindile Mfazi, waarnemende provinsiale polisiekommissaris, het beamptes vir hul vinnige en flink optrede geprys.
“Die polisie in Laingsburg het gekeer dat ander ernstige misdade gepleeg word.”
Die mans was vermoedelik op pad na Kaapstad toe hulle vasgetrek is.
Meer oor: Laingsburg | Karoo | Misdaad
Skoolhoof oor ‘aanranding’ verkla